**ԹԱԼԻՆ ՀԱՄԱՅՆՔԻ ՂԵԿԱՎԱՐԻ ՊԱՇՏՈՆԱԿԱՏԱՐ ՏԱՎՐՈՍ ՍԱՓԵՅԱՆԻ ՇՆՈՐՀԱՎՈՐԱԿԱՆ ՈՒՂԵՐՁԸ ՈՒՍՈՒՑՉԻ ՕՐՎԱ ԱՌԹԻՎ.**

 **Հարգարժա´ն Ուսուցիչներ.**

 Ամենաջերմ շնորհավորանքներս Ձեզ այսօրվա տոնի` Ուսուցչի օրվա կապակցությամբ:
 Տոն, որի մեջ իմաստ, երախտագիտություն և հարգանք կա, որն ամփոփված է մեկ բառում` Ուսուցիչ: Մենք գնահատում ենք ձեր պատասխանատու և դժվար մասնագիտական աշխատանքը:
 Ուսուցիչ` ոչ միայն ուսուցանող, այլև հատուկ առաքելությամբ և անհատական տաղանդով օժտված մարդկային կերպար` ազգօգուտ դաստիարակության գործում:
 Սիրելի մանկավարժներ, կրթությունը բացարձակ արժեք է, իսկ ձեր օրը սկսվում և ավարտվում է դասով, դաս հայրենիքի ու հավատքի, լեզվի ու մշակույթի, գիտության, օջախի պահպանման, իսկ յուրաքանչյուր դաս պատմություն է, որով կերտում եք ձեր մասնագիտական կենսագրությունը: Այսօր, մեր երկրում ստեղծված յուրաքանչյուր իրավիճակ փորձություն է նաև ուսուցչի ու դպրոցի համար, քանզի դուք Ուսուցիչ եք բառի խորությամբ ու իմաստով, համոզված եմ, որ կհաղթահարեք բոլոր դժվարությունները, կնպաստեք հայկական դպրոցի կայունությանն ու զարգացմանը, իսկ ապագան կերտող աշակերտներին` գիտելիքներով զինմանը: Որքան էլ կրթության ոլորտում կիրառվեն ժամանակակից տեխնոլոգիաները, միևնույն է, ուսուցչի դերը մնում է անփոխարինելի կրթական համակարգում, սերունդների դաստիարակության գործում: Երբ գործում է ուսուցիչ, ծնող, հասարակություն համահունչ դաստիարակչական աշխատանքը, արդյունքում կա գիտուն աշակերտ, վաղվա աննկուն զինվորը, ապագան կերտող արժանապատիվ քաղաքացին:
 Տոնդ շնորհավոր **ՈՒՍՈՒՑԻ´Չ,** միշտ անզուգական կերպար սերունդների կրթության ու դաստիարակության գործում: Շարունակեք կատարել ձեզ վստահված աշխատանքը առավելագույն նվիրվածությամբ: Միշտ մնացեք կրթության ոլորտի սերմնացաներ, երեխաների միտքն ու հոգին կռող անհատներ: Հավատարիմ եղեք Ձեր կոչմանը, հայոց գրի ու գիտության արմատավորմանը:
 Մաղթում եմ Ձեզ բեղմնավոր աշխատանք, գիտակ աշակերտ, առողջ ապրելակերպ, անխախտ ընտանիք և խաղաղ հայրենիք:

**Լավագույն ցանկություններով
Թալին համայնքի ղեկավարի
պաշտոնակատար` Տավրոս Սափեյան**